Med et incidenstal på 696, 50 nysmittede de seneste syv dage og en positivprocent på 3,44 er Vor Frue Sogn i Aalborg Kommune fra lørdag den 5. juni automatisk lukket ned. - Det er rigtig alvorligt, at vi nu må lukke det tredje sogn midlertidigt ned i midtbyen. Smittekurven er langt fra knækket, og vi har brug for, at alle viser den ansvarlighed, vi tidligere er stået sammen om i Aalborg, udtaler Jan Nielsen, direktør i Ældre- & Handicapforvaltningen i Aalborg Kommune til en pressemeddelelse. - Der er kommet endnu flere testmuligheder, og min klare opfordring er - brug dem, siger Jan Nielsen. Han fremhæver desuden, at "test før fest" stadig er vigtigt og opfordrer til at benytte de nye PCR-teststeder i byen. Test er ikke kun et redskab til, at borgerne selv kan få et coronapas, men er også et stærkt værktøj til at begrænse smitten, lyder det. Lukket i en uge Antallet af dagligt nysmittede i kommunen har de seneste syv dage været over 80 om dagen. Senest er der i dag fredag den 4. juni 74 nysmittede. Da Vor Frue Sogn er omfattet af den automatiske model for nedlukning af sogne, er Aalborg Kommune forpligtet til lukke en lang række institutioner og klubtilbud. Nedlukningen gælder i mindst en uge. Selvom flere aktiviteter som udgangspunkt lukker ned i sognet, må borgere fortsat gerne bevæge sig ud over sognegrænserne, hvis de for eksempel går i skole i et andet sogn. - Vor Frelser og Budolfi Sogne har stadig høje smittetal, så vi er ikke i nærheden af at kunne genåbne dem. Derfor kræver det en ekstra indsats fra hver enkelt, både fordi vi skal undgå, at nogle bliver syge, og fordi nedlukningen rammer en stor del af byens uddannelses-, kultur-, og foreningsliv, siger Jan Nielsen. Plads til undtagelser Det er muligt at anmode Styrelsen for Patientsikkerhed om en vurdering af, om konkrete institutioner i Vor Frue Sogn kan genåbne hurtigere - hvis der er velbegrundede argumenter for det. Derfor beder Aalborg Kommune brugerne af de enkelte institutioner holde sig orienteret gennem deres institution. Vor Frelser Sogn har været lukket siden 24. maj og Budolfi Sogn siden 30. maj. - Vor Frelser og Budolfi Sogne har stadig høje smittetal, så vi er ikke i nærheden af at kunne genåbne dem. Derfor kræver det en ekstra indsats fra hver enkelt, både fordi vi skal undgå, at nogle bliver syge, og fordi nedlukningen rammer en stor del af byens uddannelses-, kultur-, og foreningsliv, siger Jan Nielsen. På billedet kan du se, hvilket område Vor Frue Sogn strækker sig over:

Opsummering:
Nu er tre sogne i Aalborgs midtby ramt af automatisk nedlukning.